พึ่ง พลังดูด ต่อวีซ่า
โชว์ช็อตอภินิหารกันอีกรอบ,ในซีนที่ประชุมสภานิติบัญญัติแห่งชาติ (สนช.) โหวตล้มกระดาน ไม่เลือก กสทช.ชุดใหม่ ตามที่คณะกรรมการสรรหา กสทช.เสนอชื่อมา 14 คน เพื่อให้ สนช.เฟ้นให้เหลือ 7 คน,ต้องกลับไปเริ่มต้นนับหนึ่งกระบวนการสรรหาใหม่ ซ้ำรอยการเลือก 7 อรหันต์กกต.ก่อนหน้านี้ที่ถูก สนช.ลงมติคว่ำยกเข่งเช่นกัน,แต่ที่ดูร้อนแรงยิ่งกว่า ก็คือปรากฏการณ์ร้อนๆที่ตามมาติดๆทันที คลิปหลุดที่แพร่สะพัดอ้างว่า เป็นบทสนทนาระหว่างการประชุมลับวิป สนช. ที่มีการอ้างชื่อ บิ๊กตู่ พล.อ.ประยุทธ์ จันทร์โอชา นายกรัฐมนตรี และหัวหน้า คสช.ไม่แฮปปี้กับรายชื่อผู้ได้รับการเสนอชื่อเป็น กสทช.,ถูกโยงมาเป็นจิ๊กซอว์ปะติดปะต่อเป็นเหตุผลสำคัญการเทกระจาดรายชื่อ กสทช.ในเที่ยวนี้,บิ๊กตู่ เจอหางเลขตกเป็นเป้าสั่งคว่ำกระดานเลือก กสทช. แหล่งขุมทรัพย์มูลค่าหลายแสนล้านบาทที่ใครๆก็อยากเข้ามานั่งคุม,ตัดคะแนนทำเสียรังวัดในจังหวะที่กำลังไล่เก็บแต้มเพิ่มต้นทุนต่อตั๋วอำนาจ,ในคิวที่กำลังตุนไพร่พลใส่สต๊อก ดูดทีมงานพรรคใหญ่-พรรคเล็กเข้าสังกัดเป็นระยะๆ,นำร่องกันอย่างที่เห็นๆการแต่งตั้ง นายสนธยา คุณปลื้ม หัวหน้าพรรคพลังชล เป็นที่ปรึกษานายกรัฐมนตรี และ นายอิทธิพล คุณปลื้ม เป็นผู้ช่วย รมต.การท่องเที่ยวและกีฬา,มั่นหมายจองตัวกันล่วงหน้า ก่อนมาร่วมหอลงโรงกันในอนาคต,ยังไม่นับรวมคิวดึงตระกูล สะสมทรัพย์ ผู้กว้างขวางแห่งนครปฐมมาเป็นพันธมิตร จนพรรคเพื่อไทยก้นร้อนต้องบุกไปออกรอบตีกอล์ฟถึงถิ่น รั้งตัวไม่ให้ย้ายค่าย,ที่ต้องจับตาสถานีต่อไป โปรแกรม ครม.สัญจรเที่ยวหน้า บุกถิ่น จ.บุรีรัมย์ พื้นที่ยึดครองตระกูล ชิดชอบ จะมีสัญญาใจอะไรเกิดขึ้นหรือไม่,ตลาดการเมืองดีดตัวคึกคัก ทุกพรรคมีสิทธิถูกตกเขียว เสียกำลังพลให้ คสช. ต้องไล่อุดภาวะเลือดไหลออกกันให้วุ่นวาย,ตามคิวที่ คสช.เดินสายช้อนยกตระกูล ตั้งเป้าดูดเฉพาะพวกสายแข็ง มีศักยภาพในตัวเอง ทำแต้มได้ชัวร์ๆ ไม่ให้ช็อปมาแล้วเสียของ,ไล่กวาดอดีตผู้แทนเข้าสังกัดตามสูตร สามัคคีธรรมโมเดล และ ไทยรักไทยโมเดล ในอดีต,สอดรับท่าทีของนักเลือกตั้งหลายรายรีบทอดสะพาน ขอแปรพักตร์รับไมตรี เปิดตัวอยู่ข้าง ลุงตู่ ช่วยผู้นำ คสช.ต่อตั๋วอำนาจ,ภายใต้สถานการณ์บังคับ บีบ บิ๊กตู่ ต้องเปลี่ยนท่าที หันมาญาติดีฝ่ายการเมือง กลืนน้ำลายที่เคยรังเกียจพรรคการเมืองในช่วงเข้ามาบริหารประเทศใหม่ๆ,และรับประกันได้เลย ในเร็วๆนี้จะมีรายการสมนาคุณแต่งตั้งอดีต ส.ส.มาช่วยงานรัฐบาล สร้างความเชื่อมั่นให้พวกที่ยังลังเลใจ รีบตัดสินใจกระโดดเกาะขบวนรถไฟให้ทัน,เพราะถ้าคิดจะต่อวีซ่าอยู่ยาว ยังไงก็ต้องยืมจมูกนักการเมืองช่วยหายใจ เป็นส่วนผสมที่ขาดไม่ได้,ลำพังยืนด้วยลำแข้งตัวเองคงไม่เพียงพอ ต้องมีนักเลือกตั้งเป็นนั่งร้านสนับสนุน มีตัวเลขจำนวนที่นั่งผู้แทนให้เห็นชัวร์ๆ เพื่อช่วงชิงอำนาจหลังเลือกตั้ง ไม่ใช่แค่พูดฝันกันลอยๆ,สลับฉากไปกับการหั่นแต้มคู่แข่ง 2 พรรคใหญ่ เพื่อไทย-ประชาธิปัตย์ ให้ได้ที่นั่งน้อยที่สุด,บวกลบคูณหารกันแล้ว อย่างน้อยต้องมีหน้าตัก ส.ส.เพียงพอ ไว้ต่อรองกับพรรคอื่นๆได้อย่างไม่ขี้เหร่ ไม่ให้ตกเป็นเบี้ยล่าง โดนต่อรองหนักตอนจัดตั้งรัฐบาล,หนีไม่พ้นออกมาในรูปสูตรเดิมๆ เหล้าเก่าในขวดใหม่ วางรากฐาน ควบแน่นความเข้มแข็ง,เคลียร์ทางให้ บิ๊กตู่ กลับเข้าสู่ตำแหน่งผู้นำหลังการเลือกตั้ง,จะประชาธิปไตยเต็มใบหรือครึ่งใบ ก็ต้องพึ่ง พลังดูด ต่อวีซ่า,ทีมข่าวการเมือง
สนช. โหวตล้มกระดาน ไม่เลือก กสทช.ชุดใหม่ ตามที่คณะกรรมการสรรหา กสทช.เสนอชื่อมา 14 คน เพื่อให้ สนช.เฟ้นให้เหลือ 7 คน ต้องกลับไปเริ่มต้นนับหนึ่งกระบวนการสรรหาใหม่
กสทช.,สนช.,สนธยา คุณปลื้ม,วิเคราะห์การเมือง,ทีมข่าวการเมือง